Alternattiva Demokratika nhar is-Sibt li ġej ser tippreżenta 7 kandidati għall-elezzjonijiet tal-Kunsilli Lokali. Ħ'Attard : Ralph Cassar Ħaż-Żebbuġ : Monique Agius Ħal-Qormi : Henrik Piski San Pawl il-Baħar : Simon Galea Il-Manifest : SOĊJETÀ EKOLOĠIJA KONTABILITÀ SOĊJETÀ – Il-Kunsilliera ta' Alternattiva Demokratika jaħdmu favur aktar investiment fil-libreriji pubbliċi u koperazzjoni mal-iskejjel u l-għaqdiet tal-lokalità biex iħeġġu l-qari. Jaħdmu biex jipproteġu l-ispazji miftuħa, biex fit-toroq residenzjali n-nies jieħdu prijorità u jiżdiedu l-aċċessibilità u s-sigurtà fit-toroq. Jaħdmu biex jippromwovu spazji fit-toroq u faċilitajiet għal min jimxi, juża r-rota, anzjani, persui b'diżabilità u ġenituri bi tfal żgħar. Jaħdmu biex ikollna toroq li jaqdu lin-nies. Jaħdmu biex jiżdied is-sens ta' komunità u flimkien mal-għaqdiet tal-lokal jiġu organizzati attivitajiet kulturali, edukattivi u sportivi. Il-kunsilliera ta' AD jaħdmu biex isiru tabelli jew pubblikazzjonijiet b'informazzjoni dwar postijiet storiċi fil-lokalità u jippromwovu r-restawr u l-użu mill-ġdid tagħhom. Il-prinċipju li jiggwida lill-kunsilliera ta' AD huwa l-ġid komuni tas-soċjetà u l-bini ta' sens ta' komunità. EKOLOĠIJA – Is-saħħa u l-kwalità tal-ħajja tar-residenti tiddependi mill-ambjent urban, għaldaqstant il-kunsilliera ta' AD jaħdmu biex jitħawwlu aktar siġar indiġeni fit-toroq, art pubblika, u ġonna u fejn possibbli jsiru msaġar ġodda. Fejn possibbli jaħdmu biex jiżdiedu ż-żoni riżervati għan-nies permezz tal-pedestrijanizazzjoni, biex b'hekk ikollna arja aktar nadifa. Huwa fatt magħruf li s-siġar f'żoni urbani jgħinu biex tissaffa l-arja, jitnaqqas l-istorbju tat-traffiku u jnaqqsu l-effetti tas-sħana fis-sajf. Jiżdiedu l- madwar il-lokalità. Il-kunsilliera ta' AD jaħdmu biex jiżdied ir-riċiklaġġ permezz ta' kampanji ta' informazzjoni u insistenza fuq l-infurzar. Jaħdmu biex jinġabar materjal ieħor regolarment għall-użu mill-ġdid jew għar-riċiklaġġ, pereżempju l-ħwejjeġ. Jaħdmu fuq il-kunċett tal-'freecycling'. Jaħdmu biex fil-mixja lejn il-mira nazzjonali ta' skart-zero fl-2050, isir pjan lokali dwar it-tnaqqis tal-iskart. Jaħdmu biex faċilitajiet u binjiet tal-Kunsill Lokali jużaw enerġija nadifa u mezzi ta' konservazzjoni tal-ilma. Il-kunsilliera ta' AD jagħmlu pressjoni biex ma jkomplix l-isfreġju tal-bliet u l-irħula tagħna u l-ftit kampanja li baqa' u huma kontra kull estensjoni fiż-żoni tal-iżvilupp. Il-prinċipju li jiggwida l-kunsilliera ta' AD huwa li ambjent nadif ifisser kwalità ta' ħajja aħjar u saħħa aħjar. KONTABILITÀ – Il-kunsilliera ta' AD jimpenjaw ruħhom li jkunu ċari u tondi mar-residenti u jgħidu l-affarijiet kif inhuma. Jinsistu fuq responsabbiltà finanzjarja, jigifieri li l-Kunsill Lokali ma jidħolx għal xogħol jew proġetti li mhux sostenibbli finanzjarjament, bħal per eżempju l-public-private partnership dwar it-toroq li spċċa biex falla numru ta' kunsilli. Il-kunsilliera ta' AD iżommu kuntatt mar-residenti permezz tal-media soċjali, kuntatt personali u jaħdmu biex iżommu lir-residenti infurmati b'dak li qiegħed jiġri fil-lokalità. Il-prinċipju li jiggwida lill-kunsilliera ta' AD huwa li t-trasparenza u s-serjetà fil-finanzi isaħħu d-demokrazija.
7 kandidati ta' Alternattiva għall-Kunsilli Lokali